b'\n_START_ARTICLE_\nKetoacidoza\n_START_PARAGRAPH_\nKetoacidoza je presnovna acidoza (zni\xc5\xbean pH zunajceli\xc4\x8dne teko\xc4\x8dine), ki nastane zaradi kopi\xc4\x8denja ketonskih teles v organizmu. Ketonska telesa nastajajo zlasti v jetrih v mitohondrijih z razgradnjo prostih ma\xc5\xa1\xc4\x8dobnih kislin. Njihova sinteza se povi\xc5\xa1a v \xc4\x8dasu, ko v krvi primanjkuje glukoze in tkiva zato niso dovolj dobro preskrbljena z energijo. Ketonska telesa so sicer poglavitni vir energije v celicah sr\xc4\x8dne mi\xc5\xa1i\xc4\x8dnine, v \xc4\x8dasu stradanja pa za\xc4\x8dnejo ketonska telesa izrabljati tudi mo\xc5\xbegani. V dolo\xc4\x8denih stanjih, na primer pri sladkorni bolezni tipa I, je v telesu pospe\xc5\xa1ena lipoliza in iz prostih ma\xc5\xa1\xc4\x8dobnih kislin nastajajo ketonska telesa, ki presegajo potrebe telesa. Ketonska telesa pri fiziolo\xc5\xa1kem pH-ju disociirajo ter oddajo vodikov proton, kar je vzrok zakisanja zunajceli\xc4\x8dne teko\xc4\x8dine.\n_START_SECTION_\nEtiologija\n_START_PARAGRAPH_\nObstajata dve poglavitni patofiziolo\xc5\xa1ki stanji, ki povzro\xc4\x8data ketoacidozo: sladkorna bolezen in alkoholizem. Ketoacidoza se pojavi tudi po ve\xc4\x8ddnevnem stradanju._NEWLINE_Diabeti\xc4\x8dna ketoacidoza se pojavi zaradi pomanjkanja u\xc4\x8dinkov insulina. Insulin sicer zavira lipolizo ter vstop prostih ma\xc5\xa1\xc4\x8dobnih kislin v mitohondrije jetrnih celic. Zlasti pri sladkorni bolezni tipa I insulina v krvi primanjkuje in je zato ketogeneza mo\xc4\x8dno pospe\xc5\xa1ena. Acidozo posku\xc5\xa1a organizem omiliti s pove\xc4\x8danim izlo\xc4\x8danjem ogljikovega dioksida iz telesa, zato je pri teh bolnikih prisotno globoko dihanje. Izdihan zrak ima vonj po acetonu._NEWLINE_Pri alkoholikih se ketoacidoza lahko pojavi, ker etanol povzro\xc4\x8da dehidracijo ter zavira glukoneogenezo. Zaradi hipoglikemije se pospe\xc5\xa1i tvorba ketonskih teles._NEWLINE_Zaradi pomanjkanja glukoze v plazmi je ketogeneza pospe\xc5\xa1ena tudi med stradanjem, na primer pri ljudeh, ki gladovno stavkajo.'